b'\n_START_ARTICLE_\nKatafalk\n_START_PARAGRAPH_\nKatafalk (ital. catafalco, af catare \'skue\' og palcho, \'bj\xc3\xa6lke\', egl.: \'beskuelsesv\xc3\xa6rdigt stillads\' eller bj\xc3\xa6lkev\xc3\xa6rk) er en kunstnerisk udstyret forh\xc3\xb8jning \xe2\x80\x93 undertiden forsynet med en overbygning eller himmel \xe2\x80\x93 der is\xc3\xa6r tidligere og for h\xc3\xb8jere eller h\xc3\xb8jtst\xc3\xa5ende personer har v\xc3\xa6ret brugt i kirker i forbindelse med begravelsesceremonier._NEWLINE_P\xc3\xa5 katafalken satte man kisten med det deri hvilende, gerne balsamerede lig p\xc3\xa5 et \'smertens leje\', castrum doloris, som midtpunkt i de kirkelige ceremonier der h\xc3\xb8rte med til bis\xc3\xa6ttelsen. Efter afslutningen af h\xc3\xb8jtidelighederne blev katafalken igen fjernet fra kirken. S\xc3\xa6rlig i Ren\xc3\xa6ssancen blev der udvist stor opfindsomhed ved udstyrelsen af katafalker. _NEWLINE_St\xc3\xb8rre gravminder har i Ren\xc3\xa6ssancen undertiden i det v\xc3\xa6sentlige form af katafalk, s\xc3\xa5ledes Cornelis Floris\' mindesm\xc3\xa6rke over Christian 3. i Roskilde Domkirke fra 1579, hvor man ser kongen hvile p\xc3\xa5 "lit de parade", kl\xc3\xa6dt i fuld rustning under en himmel der b\xc3\xa6res af seks s\xc3\xb8jler. _NEWLINE_Frederik 2.\'s monument fra 1598 af Gert van Egen er \xe2\x80\x93 som en efterligning af Floris\' \xe2\x80\x93 ligeledes i form af en katafalk. Katafalk anvendes ikke s\xc3\xa5 hyppigt som tidligere. Man n\xc3\xb8jes nu gerne med et med sort kl\xc3\xa6de bed\xc3\xa6kket fodstykke, hvorp\xc3\xa5 kisten s\xc3\xa6ttes under den kirkelige h\xc3\xb8jtidelighed og s\xc3\xb8rgegudstjenesten til minde om den afd\xc3\xb8de. _NEWLINE_Ved bis\xc3\xa6ttelsen af kongelige eller andre h\xc3\xb8jtst\xc3\xa5ende personer anvendes endnu egentlig katafalk. _NEWLINE_Som eksempler p\xc3\xa5 storartede katafalker kan n\xc3\xa6vnes den der opf\xc3\xb8rtes ved Michelangelos begravelse i Firenze, som blandt andet var rigt smykket med billedhuggerarbejde, og fra nyere tid katafalken i Palais Bourbon ved Gambettas begravelse 6. januar 1883 og katafalken under Triumfbuen, l\xe2\x80\x99Arc de triomphe de l\'\xc3\x89toile, i Paris ved Victor Hugos begravelse 1885._NEWLINE_Udtrykket katafalk bruges ogs\xc3\xa5 om moderne katafalker,eventuelt udformet som vogne, der bruges af f.eks. gravere og bedem\xc3\xa6nd i forbindelse med begravelse.'